title: Meninchitis
text: A meninchitis ye una inflamación aguda u cronica d'as membranas protectoras que cubren lo celebro y lo miollo espinal, denominadas colectivament meninches. Os simptomas mas comuns son calentura, dolor de tozuelo y richidez en o cuello. Atros simptomas incluyen confusión u alteración d'a consciencia, ansias, gomecatizos y incapacidat pa tolerar rudios liuchers. Os ninons a ormino presientan solo simptomas inspecificos, como irritabilidat, somnolencia u mala alimentación. Tamién puede presentar-se una sarpullida que no palideix (una sarpullida que no desapareix quan se le pasa un vaso per dencima).
  
  A inflamación puede estar causada per una infección con virus, bacterias u atros microorganismos. As causas no infecciosas incluyen cancer, hemorrachia subaracnoidea, malotía inflamatoria cronica (sarcoidosi) y bells farmacos. A meninchitis puede meter en periglo la vida a resultas d'a proximidat d'a inflamación a lo celebro y lo miollo espinal; per tanto, l'afección se clasifica como una emerchencia medica. Una punción lumbar, en a quala se fica una agulla en a canal espinal pa replegar una amuestra de liquido cefalorraquidio (LCR), puede diagnosticar u excluyir a meninchitis.
  
  Qualques formas de meninchitis se pueden aprevenir per meyo d'a immunización con vacunas. Tamién fa buena honra administrar antibioticos a personas con exposición significativa a bells tipos de meninchitis. O primer tractamiento en a meninchitis aguda consiste en administrar a escape antibioticos y, bella vegada, medecinas antivirals. Os corticosteroides tamién se pueden fer servir pa aprevenir as complicacions d'a inflamación excesiva. A meninchitis puede tener conseqüencias grieus a luengo plazo, como xordera, mal d'alferecías, hidrocefalia u deficiencias cognitivas, especialment si no se tracta rapidament.
  
  En 2019, a meninchitis prevaleixeba en arredol de 7,7 millons de personas en tot o mundo. Isto resultó en 236.000 muertes, per debaixo d'as 433.000 muertes de 1990. Con o tractamiento adequau, o risgo de muerte en a meninchitis bacteriana ye inferior a lo 15 %. Os brots de meninchitis bacteriana ocurren entre aviento y chunio de cada anyo en un aria de l'Africa subsahariana conoixida como lo cinto d'a meninchitis. Tamién pueden ocurrir brots mas chicotz en atras arias d'o mundo.
  
  Referencias 
  
  Malautías infecciosas